Minn għada jerġa jitlaqqa' l-Parlament wara l-btajjel tas-Sajf. Fl-ewwel xogħol tal-ħidma parlamentari se jkun hemm il-proċess li jwassal biex Dr Bernard Grech jinħatar Kap tal-Oppożizzjoni. F'intervista ma' TVM, l-ispeaker tal-Parlament, Dr Anġlu Farrugia tkellem ukoll fuq l-aġenda parlamentari għall-ġimgħat li ġejjin. Malli t-Tnejn jerġa jitlaqqa' l-Parlament wara l-btajjel tas-sajf, l-ewwel xogħol se jkun il-proċess li jwassal biex Dr Bernard Grech jinħatar Kap tal-Oppożizzjoni. Kif spjega l-ispeaker tal-parlament, Dr Anġlu Farrugia, dan se jsir billi l-ewwel jirriżenja l-Membru Parlamentari Ivan J Bartolo li se jċedi l-post parlamentari tiegħu lill-Kap il-ġdid tal-Partit Nazzjonalista. "Il-proċess huwa wieħed kostituzzjonali u anke proċedurali. L-ewwel ħaġa jrid jieħu pożizzjoni ta' membru fil-parlament. Il-Membru parlamentari Ivan J Bartolo ħa jirriżenja minn membru parlamentari. Nifhem li dik għandha ssir nhar it-tnejn l-ewwel xogħol wara forsi l-PQs għall-ħabta tal-erbgħa u nofs u mbagħad kif jirriżenja jiena marbut ninforma lill-President tar-Repubblika lil George Vella fejn ngħidlu irriżenja dal-membru." Dr Farrugia spjega li minħabba l-fatt li l-membru parlamentari Ivan J Bartolo kien ġie elett bil-by election, il-proċedura tkun kemxejn differenti. "Peress li l-Onorevoli Ivan J Bartolo ġie bil-by election, ma tiskattax il-proċedura min-naħa tal-Kummissjoni Elettorali, imma sempliċiment jiġi co-opted membru li f'dan il-każ ikun tal-Partit Nazzjonalista. Biex jidħol fil-Parlament bħala membru u nith il-ġurament trid issir mozzjoni mill-Prim Ministru. Mela l-Partit Nazzjonalista jrid jikteb lill-Prim Ministru biex jagħmel mozzjoni. L-aħħar li saret meta daħal Adrian Delia." Intant, il-Kamra tad-deputati għandha quddiemha sittax-il abbozz ta' liġi kollha fl-istadju tat-tieni qari, bl-ewwel abbozz skedat għad-diskussjoni jkun dak li jemenda l-Att dwar l-Awtorita' Maltija għas-Servizzi Finanzjarji. Dan l-abbozz kien tressaq mill-Ministru għall-Finanzi u s-Servizzi Finanzjarji Edward Scicluna. It-tieni abbozz skedat għad-diskussjoni parlamentari jemenda l-Att dwar il-Kummissarji għall-Ġustizzja, imressaq mill-Ministeru għall-Intern, Sigurta' Nazzjonali u Infurzar tal-liġi. Dan l-abbozz għandu l-għan li jipprovdi lill-Forzi Armati aċċess għar-reġistru tal-kundanni kollha jew ħlasijiet volontarji ta' pieni. "Nhar it-tnejn niddiskutu flimkien fil-house business committee x-xogħol li għandu jsir matul dawn il-ġimgħatejn. Nifhem li l-iktar xogħol importanti hu l-qari tal-budget li għandu jsir fil-ġranet li ġejjin imbagħad ovvjament id-diskussjoni fuq il-ministeri u r-risposta tal-Kap tal-Oppożizzjoni u r-risposta tal-Prim Ministru u l-ministeri kollha." Fost is-sittax-il abbozz quddiem il-parlament hemm tnejn li jemendaw il-Kostituzzjoni ta' Malta. Abbozz minnhom jintroduċi miżuri pożittivi biex jassiguraw l-ugwaljanza effettiva bejn nisa u rġiel fil-politika u jemenda wkoll l-att dwar l-elezzjonijiet ġenerali biex jiżdied in-numru ta' kummissjonarji elettorali u jiżgura rapprezentanza ugwali bejn is-sessi. L-abbozz l-ieħor li jemenda l-kostituzzjoni għandu l-għan li jirriforma l-proċedura li biha jsiru l-ħatriet tas-Segretarju Permanenti Ewlieni u s-Segretarji Permanenti.